Isem P. Lucas Ferdinand LaGierse O.Carm., illum il-ġurnata m'għadu probabbilment jissemma mkien u t-tagħrif waħdani li wieħed jista' jsib imniżżel dwaru aktarx isibu fin-nekroloġju ta' dik li llum hija l-Provinċja Karmelitana tal-Qalb Pura ta' Marija fl-Istati Uniti tal-Amerka li sal-mewt tar-reliġjuż tagħna kienet għadha ma twaqqfitx. Midfun ferm 'il bogħod mill-bqija tal-Karmelitani sħabu u minn kull kunvent li l-Provinċja Karmelitana msemmija tħaddan, sewwasew fiċ-ċimiterju ta' San Patrizju fuq l-għolja ta' Emerald, Kansas, l-iżolament tiegħu mill-bqija tal-Karmelitani ħutu jqanqal minnu nnifsu ċertu interess partikolari. Lura fiż-żmien, meta l-karozzi kienu għadhom ma ħonqux it-toroq u min jivvjaġġa kien jagħmel dan bil-mixi jew riekeb fuq xi karrettun, meta kien ikun qiegħed iterraq minn Garnett jew Scipio lejn il-Punent, kien jara fid-distanza, kampnar ta' knisja kbira u mad-daqqa t'għajn iħossu qiegħed qrib tagħha. Iżda l-art immewġa f'din in-naħa tal-pajjiż jirnexxilha tħalli illużjoni ottika f'għajnejn dak li jkun, għax minkejja li tidher li tkun wasalt għall-knisja, fir-realtà jkun fadallek daqs għaxar mili biex tasal għaliha, qalb distrett mogħti għall-biedja, bit-toroq miżgħuda qamħ u ħafur. Fl-aħħar nett, triq imsaġġra twassal għall-parroċċa ta' San Patrizju, imwaqqfa mill-Karmelitan Patri Schacht fl-1859. Il-knisja preżenti tal-briks sorġiet fl-1899 u milquta min-nirien fl-1939, tilfet il-kampnar li darba kellha. Wieqfa fuq il-quċċata tal-għolja, mal-wasla tiegħek ħdejha jseħħlek tilmaħ veduta li testendi mili 'l bogħod. Dari kellek mal-ħamsa u sebgħin familja joqogħdu fil-madwar – fil-parti l-kbira tagħhom emigranti Irlandiżi – madankollu llum in-nies naqset u għalkemm il-knisja għadha tiffunzjona bħala parroċċa u hija miżmuma f'kundizzjonijiet eċċellenti, fiha ssir biss quddiesa waħda f'ġimgħa, nhar ta' Sibt filgħaxija. Iċ-ċimiterju ta' biswitha, li fih hemm mistrieħ fost l-oħrajn il-personaġġ tagħna tal-lum, ukoll għadu jintuża min-nies tal-madwar. Il-preżenza Karmelitana f'Emerald bdiet fl-1859 permezz tal-figura ta' ċertu P. Schacht, li bena kabina tal-injam biex isservi bħala knisja. Darbtejn fix-xahar, il-Karmelitani kienu jterrqu sittax-il mil minn Scipio sabiex jieħdu ħsieb tal-ħtiġijiet pastorali tan-nies tal-post. Maż-żmien P. Louis Guenther O.Carm., bena knisja tal-ġebel minflok dik tal-injam u mat-tlestija tagħha baqa' residenti bħala kappillan. Fl-1881 wasal minfloku P. Lucas Ferdinand LaGierse, fl-1882 P. Gabriel Browne u fl-1883 P. Joseph Walsh. Tletin sena fuq it-twaqqif tagħha, preċiżament fl-1889, il-knisja ġiet mħollija f'idejn Dun J.B. O'Connell, saċerdot djoċesan, għad-djoċesi ta' Leavenworth. Ftit passi bogħod mill-knisja li naraw illum, jeżisti ċimiterju mdaqqas li kif għedna huwa ddedikat lil San Patrizju, ħaġa pjuttost naturali ladarba ż-żona kienet magħrufa bħala "The Irish Settlement". F'dan l-imkejjen kwiet u solitarju, hemm il-qabar ta' patri Karmelitan li l-lapida li naraw fuqu llum, saret snin twal fuq il-mewt tiegħu. L-ewwel interess lejn dan il-qabar partikolari tqanqal minn Karmelitan ieħor, P. Vincent Metzler, li fiż-żmien li kien iservi bħala kappillan tal-parroċċa ta' San Bonifaċju ġewwa Scipio, seħħlu darba jżur Emerald u waqt li qgħad iterraq għal xi ħin fiċ-ċimiterju, innota salib immermer tal-injam fuq difna minnhom li fuqu kien għadu jidher biss il-kliem 'Gierse'. Għal xi raġuni Metzler ħa interess u sab li dak is-salib kien ifakkar Karmelitan bħalu li miet snin qabel – P. Lucas Ferdinand LaGierse – għaldaqstant ħa ħsieb iqiegħed fuq il-lok tal-mistrieħ tiegħu, lapida xierqa fl-1929. Imwieled ġewwa Bochum f'dik li darba kienet il-Prussja fl-1 ta' Awwissu 1844, iben Joachim LaGierse u martu Elisabeth xebba Mensink, Lucas kien diġà ggradwat fit-teoloġija qabel ma eventwalment issieħeb fl-Ordni Karmelitan f'Scipio, Kansas, fejn irċieva l-abitu fil-15 ta' Lulju 1878. Għamel il-professjoni tiegħu fis-7 ta' Awwissu 1879 u ġimgħa wara kien ordnat saċerdot minn Mons. Louis M. Fink OSB., Isqof ta' Leavenworth. L-għada qaddes l-ewwel quddiesa solenni tiegħu f'Scipio. Bħala membru tal-komunità ta' din l-aħħar kien assenjat għall-missjonijiet marbuta mal-parroċċa ta' Emerald u f'Diċembru 1881 kien appuntat kappillan residenti. Il-parrokat tiegħu kien wieħed qasir għax mewtu fit-30 ta' Settembru 1882 fl-età bikrija ta' 38 sena wara erba' snin fl-Ordni Karmelitan ġabet fi tmiem il-ħidma żelanti tiegħu. Għalkemm il-parrokat tiegħu kien wieħed daqstant qasir, P. Lucas laħaq daħal sew fi qlub in-nies ta' Emerald tant li ma ridux jinfatmu minnu u riedu li l-katavru tiegħu jindifen fiċ-ċimiterju tagħhom. Il-Karmelitani kienu tal-fehma li jidfnuh fiċ-Ċimiterju ta' San Bonifaċju f'Scipio iżda fil-biċċa daħal l-Isqof li żamm ma' xewqet il-poplu u amar lill-Karmelitani sabiex iħallu l-katavru jindifen fiċ-Ċimiterju ta' San Patrizju. Id-difna saret wara servizz funebru mmexxi minn P. Louis Guenther, kif issemma diġà, kien pijunier fl-iżvilupp tal-parroċċa ta' Emerald, li aktar tard mexxa wara l-mewt ta' P. Lucas sal-1886, meta kien assenjat bħala kappillan tal-parroċċa ta' San Ġwann f'New Baltimore, Michigan. Aktarx li wieħed jistaqsi, kif żgur staqsew il-Karmelitani lura fl-1882: x'għamel P. Lucas biex f'parrokat hekk qasir seħħlu jakkwista b'dan il-mod il-qlub tal-parruċċani li riduh jibqa' xorta waħda qrib tagħhom wara mewtu? Ukoll jekk il-parrokat ħa biss disa' xhur, P. Lucas, twil u rqajjaq, bl-enerġija li kien iħaddan seraq qlub in-nies qabelxejn bil-kelma li kien mogħni biha. L-oratorija sabiħa li kien jinseġ kienet spiss tħalli d-dmugħ iġelben ma' wċuħ dawk li jisimgħuha u saħansitra mal-istess ħaddejh. Tul dan il-perjodu, ħadem fil-missjonijiet tal-Westphalia f'Kansas, li biex jasal għalihom kellu jaffaċċja toroq mħarbta u miżgħuda tajn, f'qagħda tant prekarja li f'obitwarju miktub dwaru lura fl-1939 fir-rivista Karmelitana "The Sword" maħruġa mill-Provinċja tal-Qalb Pura ta' Marija, l-awtur irrefera għalihom bħala "lil hinn minn kull deskrizzjoni". Minn dawn it-toroq, mibdula fi "xmara ta' tajn" bix-xita, P. Lucas ivvjaġġa riekeb iż-żiemel, li bosta drabi kienet ukoll rikba diffiċli għax l-istess bhima qalb dak it-tajn kienet tinfixel għall-fatt li minn pass għal ieħor setgħet issib ruħha f'xi dogħbien, bil-ħofor miżgħudin sax-xfar bl-ilmijiet u t-tiċpis. Drabi oħra, biex jasal għall-assistenza, kien jeħtieġlu jterraq ġurnata sħiħa minn sbieħ sa dlam. Emerald u l-madwar kienu dik il-ħabta għadhom qegħdin jevolvu u d-djar kienu maqtugħin sew waħda mill-oħra. It-talbiet għall-assistenza bħal f'kull imkejjen ieħor dari kienu bosta u darba minnhom, f'wieħed minn dawk l-iljieli ta' maltemp, P. Lucas tilef is-Sagrament li kien qed iġorr f'ħobbu huwa u jaqsam ix-xmara Potawatomie. Rabat iż-żiemel u niżel ifittex dak il-piż prezzjuż u b'xorti tajba minn hemm u minn hawn irnexxielu jsibu. Waqt wieħed minn dal-vjaġġi għall-assistenza, P. Lucas, li kien diġà milqut minn riħ, ħa ieħor fuqu li fi ftit ġranet bagħtu l-qabar. Il-figura ta' dan is-saċerdot dedikat, mimli żelu u mogħni b'karattru ferrieħi u ċajtier, għan-nies ta' Emerald u l-madwar kienet tfisser ħafna u għalhekk ma' mewtu riduh magħhom xorta waħda u għalihom kien il-qaddis żagħżugħ tagħhom. Tiegħu kienet ħajja tassew missjunarja, imterrqa tul it-toroq imħarbta tal-kontej ta' Anderson u Franklin fiż-żmien li l-Kansas kien għadu qed jiġi ffurmat, bil-mogħdijiet li minnhom għaddha miksija tajn u l-ivvjaġġar kważi impossibbli. Qasira minnu, kienet ħajtu, imma mimlija sa fuq b'opri tajba. U b'dan f'moħħna nafu, li ommu Marija tal-Karmelu, li f'din l-art għażel li jqim bħala wieħed minn uliedha, dakinhar tal-aħħar jum, sejra tiftakar f'dak l-imkejjen iżolat li fih jinsab mistrieħ u għal ħdejha tieħdu għall-premju mistħoqq. Illum Emerald huwa kważi deżert u l-ħemda tispikka aktar minn qatt qabel. L-irziezet fil-parti l-kbira tagħhom huma mitluqin, imma fil-quċċata tħares lejn dan kollu, il-knisja sabiħa tal-briks għadha tiddomina fiċ-ċentru u tħares bħal donnha biex tinki, fuq dak il-madwar.